辛弃疾
和赵晋臣敷文积翠岩去纇石
两峰如长喉，有石鲠其内。
千金随侯珠，磊落见微纇。
何言西子美，捧心作颦态。
夷齐心著肩，欲间使分背。
小亏或大全，知恶及真爱。
堂堂老充国，荒寻得幽对。
朝夕与山语，俯仰弥三载。
谓我知子心，茅塞厌荟薱。
有美玉于斯，雕琢那可废。
芝兰生当户，虽芳亦芟刈。
邑有从事贤，闻之重慷慨。
太清点浮云，谁令久滓秽。
指挥俄顷间，急雨破春块。
开豁喜新辟，逼仄忘旧碍。
得非神禹手，勇凿耻不逮。
又如持金篦，刮膜生美睐。
渠言农去草，见恶佩前诲。
主人吟古风，格调剧清裁。
我评此章句，真是杜陵辈。
入蜀脚未定，欲掷石笋退。
火与金水同，其石为铄粹。
劝君莫放手，玉石恐俱碎。
累然颈下瘿，割之命随溃。
此石幸胜之，此举君勿再。
姑置毋多谈，俱想增胜槩。
会当携酒去，物理剖茫昧。
此邦刘知道，光焰文章在。
今将清风峡，与岩传百代。